蒙蔡藏用惠古風一軸歎仰不足輒賦病桐書爲謝慼深而詞哀耳
作者：王銍
朝代：宋

paragraphs: 老境憂患集，坐受衰病侵。
山林成獨往，樽酒惟孤斟。
萬事信已矣，滅迹栖蒼岑。
對鏡未免愁，寒雲生嶽陰。
斯時瓊瑶贈，無以報兼金。
酬之病桐詩，歎息成永吟。
風霜入枯枝，螻蟻穿病心。
艷艷上林樹，已朽難寄林。
幽人識爨下，取作綠綺琴。
拂拭延妙聲，泠泠朱絲繩。
淳風散已久，世僞多洼淫。
一弄清風還，三古盡可尋。
自然俯仰中，山水見高深。
同心齊取捨，何歎異古今。
永真遇□賞，江海有知音。